**Kære 3.g-elev, Allerød 17. april 2020**

Så er vi klar til den fysiske genåbning af gymnasiet på mandag d. 20. april. Først og fremmest så glæder vi os til at se jer på mandag! Det har været en meget, meget lang periode at måtte undvære den normale skolegang.

Når I møder på mandag, bliver det til en meget anderledes hverdag. Det er derfor vigtigt, at I læser nedenstående information OG de vedhæftede bilag godt igennem, inden I møder, ligesom det er vigtigt, at I kender og overholder alle de regler, som I kan læse nedenfor.

På den måde kan vi forhåbentligt fortsætte med at passe på hinanden og samtidig så småt begynde en genåbning af skolen.

**Først og fremmest – og vigtigst af alt!**

* Hvis du er syg, skal du blive hjemme! Har du symptomer på Coronavirus (hoste, feber, ondt i halsen, muskelsmerter, vejrtrækningsbesvær), skal du blive hjemme indtil du er rask. Du betragtes først som rask 48 timer efter, at du havde sidste symptom. Bor du sammen med en person, der er testet positiv for Coronavirus, skal du heller ikke møde i skole. Du vil kunne følge med i undervisningen hjemmefra. Din lærer vil på den enkelte lektion i Lectio, oplyse dig om hvordan.
* Er du i tvivl om rammerne for skolegangen eller har andre spørgsmål, så ring til os på 48177555.

**Praksis ifm. med genåbning af skolen:**

* I møder fysisk ind i det ene af to intervaller. I den kommende uge, uge 17, møder klasserne 3dq, 3m, 3p, 3r og 3x ind til de første to moduler fra kl. 8.00 til 11.20, og 3n, 3v, 3s og 3z ind til de sidste to moduler fra kl. 12.10-15.25. De resterende moduler afvikles som de plejer, dvs. at de fortsat er virtuelle. Det betyder altså, at klasserne 3dq, 3m, 3p, 3r og 3x forlader skolen kl. 11.20 og går hjem og afvikler virtuelle moduler efter frokost fra kl. 12.10. Klasserne 3n, 3v, 3s og 3z møder virtuelt ind til de to første moduler og først efter frokost møder de ind på skolen til fysisk undervisning.  
  Dette gælder mandag, tirsdag, torsdag og fredag. Onsdagen er anderledes - den kan i læse mere om nedenfor.
* Hver klasse har fået tildelt en specifik indgang, et specifikt ’lokale’, specifikke toiletter/ håndvaske OG et bestemt tidspunkt for jeres 5. minutters pause. (se skema nedenfor) Man må ikke benytte andre lokaler, og man skal overholde pauseintervallerne. På den måde kan vi sørge for, at I ikke risikerer pludselig at stimle sammen i for store forsamlinger.
* Når I møder på mandag, skal i møde foran den indgang, som jeres klasse har fået tildelt (se skema nedenfor). Her vil jeres lærer hente jer hhv. kl. 8.00 for første interval og kl. 12.10 for 2. interval. Mens I opholder jer foran indgangen, skal i stå med to meters afstand til hinanden. Husk paraply og regntøj, hvis det regner. Skulle du komme for sent, så skal du fortsat benytte den anviste klasseindgang og ikke forsøge at skyde gennemgang via hovedindgangen.
* Når I møder ind til første interval om morgenen kl. 8.00 eller andet interval efter frokost kl. 12.10, så er det planlagt sådan, at der er afsat tid til forebyggelse af smitte. Vi skal nemlig bruge ca. 10 minutter pr. hold/klasse på at få vasket hænder, inden undervisningen går i gang. Når jeres lærer lukker jer ind i lokalet, sker det én efter én på en lang række. I skal holde 2 meters afstand til hinanden og læreren, når I går ind. Læreren anviser jer en plads, og der fyldes op længst væk først, således, at I ikke skal passere hinanden. Man må ikke bytte plads i løbet af dagen!
* Umiddelbart indenfor indgangen står en spritdispenser, som I alle skal benytte til afspritning af hænderne i de korte pauser i løbet af timerne. I spritter af, når I forlader lokalet for at holde pause og når I går ind i lokalet igen efter pausen.
* Undervejs i timen skal I blive på jeres pladser. Hvis man skal på toilettet, skal det som udgangspunkt ske før undervisningen eller i pauserne. Hvis I har behov for væske, så skal I have fyldt evt. vandflasker op mv. inden modulets start.
* Hold jeres PC- og macbookskærme, mobiltelefoner, tablets mv. for jer selv, så andre ikke er i berøring med disse.
* Når I holder pause (dette gælder alle pauser!) skal I gå udenfor af den indgang, som I har fået tildelt. Når I forlader lokalet, sker dette ved, at I en efter en går ud med to meters afstand imellem jer. De elever, der sidder tættest på døren, går først ud, og de der sidder længst væk, går sidst ud. I skal afspritte jeres hænder, når I forlader lokalet, og igen når I går ind i lokalet igen.
* Først når alle er ude, kan de, der evt. skal benytte toilettet gå ind igen – med 2 meters afstand. Man skal kun benytte det toilet, som klassen har fået anvist (se skema nedenfor). Klassens navn vil også stå ved indgangen til toilettet. Man skal holde to meters afstand i en eventuel toiletkø.
* Husk at kravet om to meters afstand også gælder i jeres pauser, når I er udendørs!
* I det interval, som I er blevet tildelt, vil I også opleve at have undervisning på forskellige valghold. Her skal I alligevel møde op på skolen i det lokale, som I er blevet tildelt og modtage denne undervisning! Det er her, at I skal benytte jeres headset/ høretelefoner, så I forstyrrer hinanden mindst muligt. I må under ingen omstændigheder bytte pladser i disse timer eller sætte jer andre steder hen på skolen. I de virtuelle moduler, hvor I sidder i jeres klasse, men deltager i forskellige moduler, gælder præcis samme regler som i alle andre timer: Man vasker hænder ved timens start, man må ikke forlade sin plads, man skal udenfor i den pause, der ligger i timen OG man skal hele tiden holde to meters afstand!
* Frokostpausen vil fremover være udvidet fra 11.20-12.20 for alle. Man må ikke opholde sig på skolen i spisepausen, dvs. jer, der er her i 1. interval, skal tage hjem kl. 11.20, og jer, der skal være her i 2. interval, skal møde 12.10. I denne periode vil alle lokalerne blive rengjort, afsprittet og tømt for affald.
* Flere gange dagligt vil toiletter og kontaktflader blive rengjort og afsprittet. Vi beder jer dog også at begrænse og om muligt at undgå unødig berøring af diverse kontaktflader.
* På skolen vil i opleve at mange døre, der normalt er lukkede nu står åbne. Dette er for at undgå unødig berøring af håndtag, og i må ikke lukke disse døre. Omvendt er mange klasselokaler lukket og låst. Dermed forhindrer vi forhåbentligt, at elever kan forsamles indenfor.
* I skal være opmærksomme på, at den undervisning, som I kender normalt, ikke kommer 100% tilbage. Jeres lærer må f.eks. ikke opholde sig tættere på jer end to meter, så I kan altså ikke regne med individuel hjælp på samme måde, som i plejer.
* I bedes være opmærksomme på, at skolens studie- og ordensregler også gælder under disse helt særlige undervisningsrammer. Dette betyder konkret, at hvis man som elev ikke overholder de oven- og nedenfor angivne retningslinjer ift. forebyggelse af smitte med COVID-19, da risikerer man som elev i første omgang at blive sendt hjem, og ved gentagne overtrædelse af retningslinjerne, da risikerer man som elev andre sanktioner såsom skriftlig advarsel og udelukkelse fra undervisningen.
* **Særligt vedr. idrætsundervisningen, der foregår på skolen**. Fra på mandag skal den idrætsundervisning, der finder sted på skolen foregå udendørs - også, hvis vejret er dårligt. Du møder din lærer ved sportspladsen/ boldbanen. Der er ikke mulighed for at bruge omklædningsrummene hverken før eller efter idrætsundervisningen. Det betyder, at I skal møde op omklædte.  Hvis I skal skifte tøj, skal det ske udendørs. Så husk at møde op omklædt og tag tøj på, der passer til vejret.

**Vedrørende onsdagen:**

* Onsdagen skiller sig ud fra de andre 4 dage, da vi om formiddagen i modul 1 og 2 afholder fysisk undervisning indenfor en række valg- og sprogfag. Vi må nøjes med at afholde undervisning på et begrænset antal valghold, da mange hold ikke kan lægges samtidigt, da der ellers er elevsammentræf på holdene. Alle valghold, hvor der både er 2.- og 3.g-elever på vil ALTID skulle afvikles virtuelt. I bedes venligst tjekke jeres skema i lectio, hvor det klart fremgår, hvilke hold, der har fysisk undervisning samt hvor de skal møde op. Reglerne om håndvask og afstand er de samme som ved resten af den fysiske undervisning.

**Vær også opmærksom på:**

* Al undervisning vil blive live-streamet således, at elever der ufrivilligt er forhindret i at møde op til den fysiske undervisning, kan følge undervisningen. Når der live-streames vil kameraet kun være rettet mod lærere og tavlen, men der vil kunne høres lyd fra hele undervisningslokalet.

I skal for at kunne tilgå live-streaming gå ind på jeres hold/klassen i Teams og koble jer på mødet/undervisningen (lige som I indtil nu har gjort ifm den virtuelle undervisning).

* Man skal spritte sin telefon og computer af en gang i døgnet. Gerne om morgenen inden du møder.
* Man kan få IT-hjælp i studiecentret både hos Sidse og Ulrik. Aftal med din lærer, hvornår du må gå derned. Der må kun være en elev inde hos Ulrik og en hos Sidse ad gangen. Der skal holdes to meters afstand til Ulrik og Sidse. Hvis Ulrik eller Sidse er optaget, skal man stille sig i kø udenfor studiecentret og først gå ind, når den elev, der får hjælp, er helt ude af studiecentret igen.

**Sidst men ikke mindst:**

* Vi er helt afhængige af jeres samarbejdsvilje og store forståelse!
* Hjælp os venligst med at overholde alle regler!
* Vi retter uhensigtsmæssigheder, når vi støder på dem, så ameget kan blive lavet om – hold dig hele tiden orienteret via beskeder på Lectio.
* Får du behov for hjælp eller på anden vis har spørgsmål, så er der hjælp af hente på kontoret, der kan træffes på 48177555. I kan også om nødvendigt møde op ved kontoret, men venligst kun gå ind, når der er givet grønt lys fra sekretærerne. I bedes venligst møde op enkeltvist.

Mange hilsner

Ledelsen

**Klasseinddeling / lokaleinddeling**

**Interval 1: kl. 8.10-11.20:**

|  |  |
| --- | --- |
| **Klasse** | **Lokale** |
| 3dq: 30 elever  5-10. minutters pauser   1. modul: 8.45 2. modul: 10.35 | Håndvasken   * Indgang v. hovedindgangen * Toiletter v. hovedindgang (pigetoilettet til højre, når man går ind) – man må ikke passere hinanden på trappen. * Der er 5 håndvaske på toilettet, som skal benyttes til håndvask inden undervisningen går i gang om morgenen og mellem 1. og 2. modul.   Bemærk, når klassen deles i hhv. d-klassen og q-klassen tages Musiklokalet i brug til d-klassen.   * Indgang ved musik * Toiletter ved musik   Man må ikke gå igennem skolen, når man skifter lokale, men skal gå udenfor og udenom. Man skal holde to meters afstand. |
| 3m: 22 elever  5-10. minutters pauser   1. modul: 8.55 2. modul: 10.45 | F-fløjen   * Indgang via trappe v. E-fløjen (bagindgang) * Toiletter ved mellemgangen mod håndvasken. Husk at være stille – der foregår undervisning i håndvasken. * Der er 6 håndvaske på de to toiletter samt 3 håndvaske i selve F-fløjen, som skal benyttes til håndvask inden undervisningen går i gang om morgenen og mellem 1. og 2. modul. |
| 3p: 27 elever  5-10. minutters pauser   1. modul: 8.55 2. modul: 10.45 | Idræt   * Indgang ved sideindgangen til idræt (indgang tættest ved p-pladsen) * Idrætstoiletter * Der er idrætstoiletter – ved pige- og drengeomklædningen samt de to ydertoiletter ved indgangen til idræt. * Der er 6 håndvaske i idrætshallen ved pige- og drengeomklædningen, som skal benyttes til håndvask inden undervisningen går i gang om morgenen og mellem 1. og 2. modul. |
| 3r: 27 elever  5-10. minutters pauser   1. modul: 8.55 2. modul: 10.45 | H-fløjen   * Indgang v. H-fløj (bagindgang) * Toiletter ved mellemgangen ud mod badekarret * Der er 6 håndvaske på de to toiletter samt 3 håndvaske i selve H-fløjen, som skal benyttes til håndvask inden undervisningen går i gang om morgenen og mellem 1. og 2. modul. |
| 3x: 24 elever  5-10. minutters pauser   1. modul: 8.55 2. modul: 10.45 | N-fløjen   * Indgang ved døren direkte ind til N-fløjen. * Toiletter v. hovedindgang (drengetoilettet til venstre) * Der er 5 håndvaske på toilettet, som skal benyttes til håndvask inden undervisningen går i gang om morgenen og mellem 1. og 2. modul. |

**Interval 2: kl. 12.10-15.25:**

|  |  |
| --- | --- |
| **Klasse** | **Lokale** |
| 3n: 25 elever  5-10. minutters pauser   1. modul: 12.50 2. modul: 14.25 | Håndvasken   * Indgang v. hovedindgangen * Toiletter v. hovedindgang (pigetoilettet til højre, når man går ind) – Man må ikke passere hinanden på trappen. * Der er 5 håndvaske på toilettet, som skal benyttes til håndvask inden undervisningen går i gang efter frokost og i pausen mellem 3. og 4. modul. |
| 3v: 25 elever  5-10. minutters pauser   1. modul: 13.00 2. modul: 14.35 | N-fløjen   * Indgang ved døren direkte ind til N-fløjen. * Toiletter v. hovedindgang (drengetoilettet til venstre) * Der er 6 håndvaske på de to toiletter samt 3 håndvaske i selve F-fløjen, som skal benyttes til håndvask inden undervisningen går i gang efter frokost og i pausen mellem 3. og 4. modul. |
| 3s: 27 elever  5-10. minutters pauser   1. modul: 12.50 2. modul: 14.25 | Idræt   * Indgang ved sideindgangen til idræt (indgang tættest ved p-pladsen) * Idrætstoiletter * Der er idrætstoiletter – ved pige- og drengeomklædningen samt de to ydertoiletter ved indgangen til idræt. * Der er 6 håndvaske i idrætshallen ved pige- og drengeomklædningen, som skal benyttes til håndvask inden undervisningen går i gang efter frokost og i pausen mellem 3. og 4. modul. |
| 3z: 19 elever  (obs. Ved opstartsdag)  5-10. minutters pauser   1. modul: 12.50 2. modul: 14.25 | H-fløjen   * Indgang v. H-fløj (bagindgang) * Toiletter ved mellemgangen ud mod badekarret * Der er 6 håndvaske på de to toiletter samt 3 håndvaske i selve H-fløjen, som skal benyttes til håndvask inden undervisningen går i gang efter frokost og i pausen mellem 3. og 4. modul. |